KIRJALLINEN KYSYMYS E-1868/99 esittäjä(t): Antonio Tajani (PPE-DE), Stefano Zappalà (PPE-DE) ja Giuseppe Nisticò (PPE-DE) komissiolle. Radioaktiivinen vuoto Tokaimuran ydinvoimalassa Japanissa.



Virallinen lehti nro 219 E , 01/08/2000 s. 0039 - 0040



KIRJALLINEN KYSYMYS E-1868/99 esittäjä(t): Antonio Tajani (PPE-DE), Stefano Zappalà (PPE-DE) ja Giuseppe Nisticò (PPE-DE) komissiolle (14. lokakuuta 1999) Aihe: Radioaktiivinen vuoto Tokaimuran ydinvoimalassa Japanissa Voiko komissio arvioida ja julkituoda mitä pikimmin ne riskit, joita Tokaimuran ydinvoimalassa Japanissa 30. syyskuuta 1999 tapahtunut uraanivuoto aiheuttaa väestölle ja ympäristölle, varsinkin kun ensimmäisten arvioiden mukaan radioaktiivisen säteilyn määrä ydinvoimalan ympäristössä on viisitoistatuhatkertainen normaaliarvoihin verrattuna? Miten komissio aikoo valvoa tilannetta Euroopassa ja estää Ternobylin (1986) kaltaisten onnettomuuksien toistumisen, ja mihin varotoimenpiteisiin on jo ryhdytty tai aiotaan ryhtyä muiden, Euroopan kansalaisten terveyttä mahdollisesti uhkaavien ydinvoimaloiden suhteen? Margot Wallströmin komission puolesta antama vastaus (20. joulukuuta 1999) Laitos, jossa onnettomuus tapahtui Tokaimurassa Japanissa 30. syyskuuta 1999, on ydinpolttoainetta valmistava laitos. Se ei ole ydinvoimala eikä myöskään jälleenkäsittelylaitos, kuten on usein virheellisesti kerrottu. Komissio on pitänyt tiiviisti yhteyttä Japanin viranomaisiin ja Kansainväliseen atomienergiajärjestöön (IAEA) saadakseen tietoa onnettomuuden arvioinnista sekä onnettomuuden vaikutuksista väestöön ja ympäristöön. IAEA julkaisi hiljattain asiaa koskevan alustavan raportin. Kertomuksen mukaan kriittisyysonnettomuuden pääsyynä oli inhimillinen virhe ja turvallisuusohjeiden laiminlyönti. Tähänastiset tiedot osoittavat, että laitoksen välittömässä läheisyydessä mitatut säteilymäärät kohosivat yli tuhat kertaa normaalia taustasäteilyä korkeammiksi kriittisyyden aikana, mutta palautuivat taustasäteilyn tasolle tai lähelle sitä seuraavana päivänä. Lähes sadan ihmisen on todettu altistuneen lisääntyneelle gamma- ja neutronisäteilylle. Muutamia poikkeuksia lukuun ottamatta he olivat laitoksen henkilökuntaa tai pelastustehtäviin osallistuneita. Raporttien mukaan laitoksesta pääsi ympäristöön ainoastaan vähäisiä määriä radionuklideja, eikä niitä ole havaittu paikallisissa maataloustuotteissa. Komissio seuraa edelleen tarkasti onnettomuutta koskevia raportteja erityisesti nähdäkseen, mitä tapahtumasta voidaan oppia ydinturvallisuuden parantamiseksi Euroopassa. Näyttää siltä, että riittämätön koulutus ja henkilökunnan epäpätevyys olivat merkittäviä onnettomuuteen johtaneita tekijöitä. Komissio valmistelee tutkimusta, joka koskee operaattorien ja muiden ydinlaitosten työntekijöiden ydinturvallisuuskoulutuksen tasoa yhteisössä. On tärkeää varmistaa, että puutteelliset tiedot ydintekniikkaan liittyvistä riskeistä eivät vaaranna eurooppalaisten terveyttä ja että tilanne on turvallisuutta koskevista perusnormeista annettujen yhteisön direktiivien mukainen. Lisäksi ydinalan turvatoiminnan organisointia ja hallintaa koskeva tutkimus sisältyy yhteisön viidennen TTK-puiteohjelman tutkimus- ja koulutusohjelmaan(1). Puiteohjelma kattaa myös ydinreaktoriturvallisuutta koskevan tutkimuksen. (1) EYVL C 173, 7.6.1997.